།ཕྱོགས་གཞན་གསུམ་ཀྱང་དེ་བཞིན་ཕྱེ་བས་སུམ་བརྒྱ་དྲུག་ཅུའོ། །ལྟེ་བའི་ཤར་གྱི་རྩ་འདབ་ཉིད་བཞི་རུ་གྱེས་དེ་རེ་རེ་བཞི་བཞིར་གྱེས་པས་བཅུ་དྲུག་གོ། ཕྱོགས་གཞན་གསུམ་ཀྱང་དེ་བཞིན་ཕྱེ་བས་རེ་བཞིའོ། །གསང་གནས་སུ་ཤར་གྱི་རྩ་འདབ་ཉིད་རྩེ་གསུམ་དུ་གྱེས་པའི་གཡས་གཡོན་གྱི་རྩ་གཉིས་གཉིས་སུ་གྱེས། དབུ་མའི་རྩེ་གསུམ་དུ་གྱེས་པས་ཤར་ཀྱི་རྩ་འདབ་བདུན་བྱུང་། ཕྱོགས་གཞན་རྣམས་ཀྱང་དེ་བཞིན་ཕྱེ་བས་ཉེར་བརྒྱད་དོ། །རྩ་འཁོར་ལྔའི་མིང་གི་ངེས་ཚིག་ཀྱང་སྤྱི་བོ་བདེ་བའི་ས་བོན་བྱང་སེམས་ཀྱི་འབྱུང་གནས་ཆེ་བས་བདེ་ཆེན་འཁོར་ལོ་དང་། མགྲིན་པ་རོ་བཅུད་རྣམས་སྤྱོད་པའི་གནས་ཡིན་པས་ལོངས་སྤྱོད་ཀྱི་འཁོར་ལོ་དང་། སྙིང་གར་ཆོས་དབྱིངས་སྤྲོས་བྲལ་རྟོག་མེད་ཀྱི་ཡེ་ཤེས་འཆར་བའི་རང་མལ་ཡིན་པས་ཆོས་ཀྱི་འཁོར་ལོ་དང་། ལྟེ་བ་མ་དག་པའི་ལུས་རྩའི་འབྱུང་གནས་དང་། ལམ་དུས་སུ་ས་རླུང་ཤུགས་ཆེ་བས་དེར་རླུང་སེམས་སྡུད་པ་ན་སྣང་བ་རིས་མེད་དུ་འཆར་བས་སྤྲུལ་པའི་འཁོར་ལོ་དང་། གསང་བའི་གནས་སུ་ཐིག་ལེ་དབབ་པ་བཟུང་བ་ལས་བདེ་བ་རིང་དུ་གནས་ཤིང་འཕེལ་བས་བདེ་སྐྱོང་འཁོར་ལོ་ཞེས་བྱའོ། །རྩ་འཁོར་ལྔ་པོ་དེ་དག་ཀྱང་། གདུགས་ཀྱི་རྩིབས་མ་ལྟར་སྤྱི་བོ་ཁ་ཐུར། མགྲིན་པ་གྱེན། སྙིང་ག་ཐུར། ལྟེ་བ་གྱེན། གསང་གནས་གྱེན་དུ་གསལ་བ་དང་། ཐད་དུ་གསལ་བ་གང་རུང་གསུངས་སོ། །དེའང་ཐིག་ལེ་འཛིན་པའི་གནད་ཀྱིས་ཡིན་པ་འདྲ། དེ་དག་གི་མདོག་སོགས་མཚན་ཉིད་ཀྱང་དབུ་མ་ལྟར་བཞི་ལྡན་དུ་གསལ་བར་བྱའོ། །རྩ་འཁོར་དེ་རྣམས་ཀྱང་མོས་བློ་ཙམ་མིན་པར་གསལ་ལེ་སང་ངེ་ལྷག་གེ་ལྷང་ངེ་སྟེ་གསལ་ཚད་བཞི་དང་མི་གཡོ་མི་འགྱུར་མངོན་པར་མི་འགྱུར་ཅིར་ཡང་བསྒྱུར་བཏུབ་པ་སྟེ་བརྟན་ཚད་བཞི་དང་། གསལ་བརྟན་གྱི་ཚད་བརྒྱད་ཐོབ་པར་བྱེད་པ་གལ་ཆེའོ། །གསུམ་པ་གསང་བའི་གཏུམ་མོ་སྟོང་གཟུགས་མེ་ཚང་གསོ་བ་ནི། སྟོང་ཐུན་གསལ་སྒྲོན་ལས། གསང་བའི་གཏུམ་མོ་ནི༔རྩ་དབུ་མའི་མར་སྣེ་འཛོམ་གསུམ་གྱི་སྟེང་དུ༔ཨ་ཤད་ཉི་མའི་དཀྱིལ་འཁོར་ལྟར་གསལ༔དེའི་སྟེང་དུ་ཡི་གེ་རཾ་ཡིག་དམར་པོ་གསལ་བ་ལས་བཟུང་སྟེ་ལུས་རིལ་པོ་གཏུམ་མོའི་མེ་ལྕེས་གང་བ་རྣམས་ནི་གསང་བའི་གཏུམ་མོའོ༔གསང་བའི་གཏུམ་མོ་དེ་ལ་སེམས་མ་གཡེངས་པར་རྩེ་གཅིག་ཏུ་ཟིན་པར་བྱའོ༔ཞེས་གསུངས་པ་ལྟར་དབུ་མ་དེའི་མར་སྣེར་ཉི་དཀྱིལ་ཕྲ་མོ་གསལ་བའི་སྟེང་དུ་རཾ་ལས་རྡོ་རྗེ་ཕག་མོ་ཚོན་གང་བ་དམར་ལ་འཚེར་བ་རང་འདྲ་གཉིས་པ་རུ་བསམ། དེའི་སྤྱི་བོར་པད་ཉི་ཟླ་བའི་གདན་ལ་གསང་འཛིན་མགོན་པོ་དབང་རྒྱལ་ཧེ་རུ་ཀ་པའི་ཆས་ཅན། ཞབས་སེམས་དཀྱིལ། གཡས་གྲི་གུག་མཁར་འཕྱར་བ་གཡོན་ཐོད་ཁྲག་ཐུགས་ཀར་འཛིན་པ་གྲུ་མོ་གཡོན་དུ་ཁ་ཊྭཱཾ་ཀ་དཀུར་བསྟེན་པ། ཐོད་སྐམ་ལྔས་དབུར་བརྒྱན། རློན་པ་ལྔ་བཅུའི་ཕྲེང་བ། མི་ལྤགས་ཀྱི་སྟོད་གཡོགས་དང་། སྟག་ལྤགས་ཀྱི་སྨད་དཀྲིས་གསོལ་བ། དེའི་སྤྱི་བོར་པད་ཉི་ཟླ་བའི་གདན་ལ་ནུས་ལྡན་འགྲོ་ཕན་གླིང་པ་རྣལ་འབྱོར་རུས་པའི་ཆས་ཅན་གཡས་རྡོ་རྗེ་རྩེ་དགུ་ནམ་མཁར་འཕྱར་བ། གཡོན་ཕུར་པ་སྟ་ཟུར་གཡོན་དུ་འཕྱར་སྟབས་སུ་འཛིན་པ་ཞབས་རྒྱལ་པོ་རོལ་པའི་སྟབས་སུ་བཞུགས་པ། འདབ་ལྡན་རིགས་ལྔའི་པད་ཞུ་གསོལ་བ། དེའི་སྤྱི་བོར་པད་ཉི་ཟླ་བའི་གདན་ལ་པདྨ་ཀུན་བཟང་ཡེ་ཤེས་རབ་བྱུང་ཆས་ཅན་གཡས་ཆོས་འཆད། གཡོན་མཉམ་བཞག་གི་སྟེང་ན་གླེགས་བམ་བསྣམས་པ། དེའི་སྤྱི་བོར་པད་ཉི་ཟླ་བའི་གདན་ལ་རིག་འཛིན་པདྨ་བཤེས་གཉེན་སྐུ་མདོག་དམར་སྨུག་རྣལ་འབྱོར་པའི་ཆ་ལུགས་མཉམ་བཞག་གི་སྟེང་རིན་པོ་ཆེ་འཛིན་པ། དེའི་སྤྱི་བོར་པད་ཉི་ཟླ་བའི་གདན་ལ་བྱམས་པ་ཤེས་རབ་མཆོག་ལྡན་རབ་བྱུང་གི་ཆ་ལུགས་ཊ་དྲིལ་འཁྲོལ་ཞིང་སྐྱིལ་ཀྲུང་མཛད་པ། དེའི་སྤྱི་བོར་པད་ཉི་ཟླ་བའི་གདན་ལ་གསང་སྔགས་བསྟན་འཛིན་ཡར་འཕེལ་རྣལ་འབྱོར་ཆ་ལུགས་བགྲེས་ཉམས་ཅན་མཉམ་བཞག་མཛད་པ། དེའི་སྤྱི་བོར་པད་ཉི་ཟླ་བའི་གདན་ལ་གྲུབ་ཐོབ་པདྨ་མི་བསྐྱོད་གྲུབ་ཆས་ཐོད་པ་བདུད་རྩིས་བཀང་བ་མཉམ་བཞག་གིས་འཛིན་པ། དེའི་སྤྱི་བོར་པད་ཉི་ཟླ་བའི་གདན་ལ་འཁྲུལ་ཞིག་དྲན་མཆོག་རྒྱལ་པོ་ཧེ་རུ་ཀའི་ཆས་རུས་རྒྱན་གསོལ་བ་ཁ་ཊྭཱཾ་ཐོད་པ་འཛིན་པ། དེའི་སྤྱི་བོར་པད་ཉི་ཟླ་བའི་གདན་ལ་ཆོས་དབྱིངས་རྒྱ་མཚོ་དགེ་སློང་རྡོ་རྗེ་འཛིན་པ་ས་གནོན་མཉམ་བཞག་མཛད་པ། དེའི་སྤྱི་བོར་པད་ཉི་ཟླ་བའི་གདན་ལ་རབ་འབྱམས་སྨྲ་སེང་རབ་བྱུང་མཉམ་བཞག་གི་སྟེང་གླེགས་བམ་བསྣམས་པ། དེའི་སྤྱི་བོར་པད་ཉི་ཟླ་བའི་གདན་ལ་རང་གྲོལ་རྡོ་རྗེ་རྣལ་འབྱོར་ཆ་བྱད་རྡོ་རྗེ་དང་ཐོད་ཁྲག་འཛིན་པ། དེའི་སྤྱི་བོར་པད་ཉི་ཟླ་བའི་གདན་ལ་ཆོས་བདག་གསང་སྔགས་རྡོ་རྗེ་སྔགས་ཆས་གཡས་ཨ་རུ་རྣམ་རྒྱལ་དང་གཡོན་མཉམ་བཞག་མཛད་པ། དེའི་སྤྱི་བོར་པད་ཉི་ཟླ་བའི་གདན་ལ་གཏེར་སྟོན་བསྟན་གཉིས་གླིང་པ་སྐུ་མདོག་དཀར་པོ་རྡོར་དྲིལ་འཛིན་པ། དེའི་སྤྱི་བོར་པད་ཉི་ཟླ་བའི་གདན་ལ་རིག་འཛིན་རྒོད་ཀྱི་ལྡེམ་འཕྲུ་ཅན་སྐུ་མདོག་དམར་སྨུག་སྔགས་འཆང་ཆས་ཅན་ཕྱག་གཉིས་མཉམ་བཞག་སྟེང་གཏེར་སྒྲོམ་བསྣམས་པ། དེའི་སྤྱི་བོར་པདྨ་ཉི་དཀྱིལ་གྱི་སྟེང་དུ་མཁའ་འགྲོ་ཡེ་ཤེས་མཚོ་རྒྱལ་དཀར་ལ་དམར་བའི་མདངས་ཅན་དབུ་སྐྲ་སྣུམ་འབོལ་སིལ་བུས་སྐུ་རྒྱབ་ཁེབས་པ་བདུད་རྩིས་བཀང་བའི་ཐོད་པ་འབུལ་ཐབས་སུ་འཛིན་པ། དེའི་སྤྱི་བོར་པདྨ་ཉི་མའི་དཀྱིལ་འཁོར་གྱི་གདན་ལ་གུ་རུ་པདྨ་འབྱུང་གནས་ལོ་བརྒྱད་བྱིས་པའི་ཚུལ་ཅན་དཀར་ལ་དམར་བའི་བཀྲག་མདངས་རྒྱས་པ་སྐུ་ལ་ཟ་འོག་གི་བེར་གསོལ་བ་པདྨ་མཁའ་འགྲོ་ལ་འཁྲིལ་ཞིང་སྦྱོར་བ་ལ་ཕྱག་གཉིས་རྡོ་རྗེ་དང་དྲིལ་བུ་བསྣམས་པས་འཁྱུད་རྒྱ་མཛད་པ། དེའི་སྤྱི་བོར་ཉི་མའི་གདན་དཀྱིལ་གྱི་སྟེང་དུ་ཡབ་པདྨ་ཧེ་རུ་ཀ་སྐུ་མདོག་དམར་པོ་ཞལ་གཅིག་ཕྱག་གཉིས་གྲི་ཐོད་འཛིན་པ་ཧེ་རུ་ཀའི་ཆས་ཀྱིས་བརྒྱན་པ། དེའི་སྤྱི་བོར་པདྨ་ཉི་གདན་ལ་དང་པོའི་སངས་རྒྱས་ཀུན་བཟང་ཡབ་ཡུམ་སྐུ་མདོག་མཐིང་ག་རྒྱན་མེད་གཅེར་བུ་སྐྱིལ་ཀྲུང་མཉམ་བཞག་གི་ཕྱག་རྒྱ་ཅན་ཡེ་ཤེས་འོད་ལྔའི་ཀློང་ན་བཞུགས་པ། དེ་ལྟར་རིག་འཛིན་བླ་མའི་ཚོགས་རྣམས་སྣང་ལ་རང་བཞིན་མེད་པར་གསལ་བ་ལ་འཁྲུལ་སྣང་སྡུག་བསྔལ་གྱི་གཞན་དབང་དུ་གྱུར་པ་བདག་ཅག་གི་སེམས་རྒྱུད་ལ་ཟག་མེད་ཡེ་ཤེས་ཀྱི་བདེ་དྲོད་རྒྱས་པ་དང་འཁྲུལ་འཛིན་དང་བྲལ་བའི་ཡེ་གནས་ཀྱི་འོད་གསལ་བདེ་ཆེན་གྱི་རྣམ་པར་འཆར་བར་བྱིན་གྱིས་རློབས་ཤིག་སྙམ་པའི་བློའི་ངང་ནས་ངག་ཏུ་གསོལ་འདེབས་ཀྱི་ཚིག་འདི་ལྟར་བྱའོ། །ཨོཾ་ཨཱཿཧཱུྃ། ཡེ་ཤེས་རང་གསལ་དཀྱིལ་འཁོར་ཆེན་པོ་ནས། །དང་པོའི་སངས་རྒྱས་ཀུན་བཟང་རང་གསལ་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །ལུས་ལ་བདེ་དྲོད་འབར་བར་བྱིན་གྱིས་རློབས། །རང་སྣང་ལྷུན་གྲུབ་རྩ་ཁམས་དཀྱིལ་འཁོར་དུ། །བདེ་ཆེན་ལོངས་སྐུ་དབང་ཆེན་ཡབ་ཡུམ་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །གསལ་སྟོང་ལྷ་སྐུར་འཆར་བར་བྱིན་གྱིས་རློབས། །རང་གསལ་དག་པ་དབྱིངས་ཀྱི་དཀྱིལ་འཁོར་དུ། །ཨོ་རྒྱན་སློབ་དཔོན་པདྨ་འབྱུང་གནས་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །བདེ་གསལ་དབྱེར་མེད་རྟོགས་པར་བྱིན་གྱིས་རློབས། །དྭངས་མ་ཡེ་ཤེས་ལྔ་ལྡན་ཕོ་བྲང་དུ། །བདེ་ཆེན་མཁའ་འགྲོ་ཡེ་ཤེས་མཚོ་རྒྱལ་ལ། །གསོལ་བ༴། ཕུང་པོ་འོད་ལུས་འགྲུབ་པར༴། འོད་གསལ་ལྷུན་གྲུབ་འཇའ་འོད་ཕོ་བྲང་དུ། །རིག་འཛིན་ཆེན་པོ་རྒོད་ཀྱི་ལྡེམ་འཕྲུ་ཅན། །གསོལ་བ༴། ཆོས་ཉིད་ཟད་སར་འཁྱོལ་བར་བྱིན་གྱིས་རློབས། །མཁའ་སྤྱོད་བདེ་བ་ཆེན་པོའི་ཕོ་བྲང་དུ། །ཟབ་གཏེར་མངའ་བདག་ཚེ་དབང་རྒྱལ་པོ་ལ། །གསོལ་བ༴། འོད་གསལ་ལྷུན་གྲུབ་རྟོགས་པར༴། ལས་འཕྲོ་སྨོན་ལམ་འཛོམ་པའི་ཞིང་ཁམས་སུ། །ཆོས་བདག་ཆེན་པོ་གསང་སྔགས་རྡོ་རྗེ་ལ། །གསོལ་བ༴། བདེ་སྟོང་ཡེ་ཤེས་རྟོགས་པར༴། སྤྱོད་པ་མཐར་ཕྱིན་རྒྱལ་བའི་ཕོ་བྲང་དུ། །རྒྱལ་བའི་གདུང་འཚོབ་རང་གྲོལ་རྡོ་རྗེ་ལ། །གསོལ་བ༴། དགའ་བཞིའི་འབར་འཛག་མཐར་ཕྱིན་བྱིན༴། ལུང་རྟོགས་ཆོས་ཀྱིས་ཕྱུག་པའི་ཕོ་བྲང་དུ། །མཁས་གྲུབ་ཆེན་པོ་རབ་འབྱམས་སེངྒེ་ལ། །གསོལ་བ༴། རང་རིག་རང་ངོ་ཤེས་པར༴། འོད་གསལ་མེ་ཏོག་བརྒྱན་པའི་ཞིང་ཁམས་སུ། །རིག་འཛིན་ཆེན་པོ་ཆོས་དབྱིངས་རྒྱ་མཚོ་ལ། །གསོལ་བ༴། འོད་གསལ་མ་བུ་འཕྲོད་པར༴། མི་འགྱུར་རྡོ་རྗེ་གདན་གྱི་སྒྲུབ་ཁང་དུ། །རྟོགས་པའི་མངའ་བདག་འཁྲུལ་ཞིག་ཆེན་པོ་ལ། །གསོལ་བ༴། བདག་འཛིན་འཁྲུལ་བ་ཞིག་པར༴། ཨོ་རྒྱན་གནས་ཆེན་སྤུང་པ་རི་བོ་ཆེ། །གྲུབ་ཐོབ་ཆེན་པོ་པདྨ་མི་བསྐྱོད་ལ། །གསོལ་བ༴། ཚེ་འདིར་གྲུབ་པ་ཐོབ་པར༴། བདེ་ཆེན་ཡང་རྩེ་བླ་མའི་གདན་ས་རུ། །བསྟན་པའི་བདག་པོ་ཨོ་རྒྱན་ཡར་འཕེལ་ལ། །གསོལ་བ༴། རང་གཞན་དོན་གཉིས་འགྲུབ་པར༴། གོང་མའི་བྱིན་རླབས་སྐྱེ་རྒང་ཡང་དབེན་དུ། །མཁས་གྲུབ་ཆེན་པོ་ཤེས་རབ་མཆོག་ལྡན་ལ། །གསོལ་བ༴། ཚེ་འདིར་འཇའ་ལུས་འགྲུབ་པར༴། ཟབ་གསང་སྨིན་གྲོལ་གདམས་པའི་ཕོ་བྲང་དུ། །མཐུ་སྟོབས་མངའ་བདག་པདྨ་བཤེས་གཉེན་ལ། །གསོལ་བ༴། རླུང་སེམས་ལས་སུ་རུང་བར༴། ཐུབ་བསྟན་གསང་སྔགས་ཆོས་འཁོར་ཕོ་བྲང་ནས། །གྲུབ་དབང་པདྨ་ཀུན་བཟང་ཡེ་ཤེས་ལ། །གསོལ་བ༴། གསལ་སྟོང་ཡེ་ཤེས་འཆར་བར་བྱིན་གྱིས༴། གར་བཞུགས་མཁའ་འགྲོའི་གསང་མཛོད་ཆེན་པོ་ནས། །གཏེར་ཆེན་ནུས་ལྡན་འགྲོ་ཕན་གླིང་པ་ལ། །གསོལ་བ༴། བདེ་སྟོང་ཡེ་ཤེས་རྒྱས་པར༴། འོད་གསལ་རིག་སྟོང་ཟུང་འཇུག་ཕོ་བྲང་དུ། །གསང་འཛིན་དཔའ་བོ་མགོན་པོ་དབང་རྒྱལ་ལ། །གསོལ་བ༴། རིག་སྟོང་ཟུང་འཇུག་རྟོགས་པར༴། སྤྱི་གཙུག་ཉི་ཟླ་པདྨའི་གདན་སྟེང་དུ། །བཀའ་དྲིན་མཉམ་མེད་རྩ་བའི་བླ་མ་ལ། །གསོལ་བ༴། གདོད་མའི་གནས་ལུགས་རྟོགས་པར༴། བདེ་ཆེན་གསང་བ་ཕུག་གི་དབེན་གནས་སུ། །བདེ་ཆེན་མཁའ་འགྲོ་རྡོ་རྗེ་ཕག་མོ་ལ། །གསོལ་བ༴། སྣང་སྲིད་སྒྱུ་མར་རྟོགས་པར་བྱིན་གྱིས་རློབས། །མང་ཡུལ་རི་བོ་དཔལ་འབར་གཏེར་གནས་སུ། །མཁའ་འགྲོའི་སྲོག་སྙིང་ཕག་མོ་ཟབ་རྒྱ་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །ཚིག་དོན་མངོན་དུ་འགྱུར་བར་བྱིན༴། བཀའ་དང་དམ་ཚིག་གཉན་པོའི་ཕོ་བྲང་དུ། །ཆོས་ཀྱི་སྲུང་མ་མ་གཟའ་རྡོར་གསུམ་ལ། །གསོལ་བ༴། བར་ཆད་ཕྱོགས་ལས་རྒྱལ་བར་བྱིན་གྱིས་རློབས། །ལུས་ལ་བདེ་དྲོད་འབར་བར༴། ངག་ལ་ནུས་པ་ཐོན་པར༴། སེམས་ཉིད་ཆོས་སྐུར་རྟོགས་པར་བྱིན་གྱིས་རློབས། བར་ཅི་མང་འདོན་ཞིང་སྙིང་ཐག་པ་ནས་གསོལ་བ་གདབ་བོ། །གཞན་ཡང་བརྒྱུད་པའི་རིམ་པ་ལ། གཏེར་སྟོན་བསྟན་གཉིས་གླིང་པ་ནས། ངག་དབང་ཆོས་ཉིད་དཔལ་བཟང་། བྱམས་པ་བཟང་པོ་དོན་འགྲུབ། སྤྲུལ་པའི་སྐུ་མཆོག་ཤཱཀྱ་རྒྱལ་མཚན། གཏེར་སྟོན་འཇའ་ཚོན་སྙིང་པོ། རིག་འཛིན་འབྲུག་སྒྲ་བཟང་པོ། བསོད་ནམས་བསྟན་པའི་ཉི་མ། རིག་འཛིན་པདྨ་དབང་རྒྱལ། གནུབ་དགོན་སྐུ་སྐྱེས་ཁྱབ་བདག་བསྟན་འཛིན་ངེས་དོན། སྐྱབས་མགོན་བསྐལ་བཟང་པདྨ་དབང་ཕྱུགབསྐལ་བཟང་འགྱུར་མེད་བློ་ལྡན། པདྨ་བཤེས་གཉེན། ཀུན་བཟང་ཡེ་ཤེས་སམ་ཤེས་རབ་མེ་འབར། གཏེར་ཆེན་ནུས་ལྡན་རྡོ་རྗེ། མགོན་པོ་དབང་རྒྱལ། དེ་ལས་རྩ་བའི་བླ་མའི་བར་བརྒྱུད་པའི་ཚུལ་འདི་དག་གསན་ཡིག་རྣམས་སུ་རྡོར་བྲག་བརྒྱུད་པ་ཞེས་གྲགས་པ་དང་། དེར་གཞི་ཆེན་བརྒྱུད་པ་ཞེས་གྲགས་པ་ནི། པདྨ་བཤེས་གཉེན་ཡན་འདྲ་ལ། པདྨ་བཤེས་གཉེན་ནས། རྡོ་རྗེ་འཇིགས་མེད་གོ་ཆ། ཕྲིན་ལས་དར་རྒྱས། མདོ་སྔགས་བསྟན་འཛིན། ནུས་ལྡན་རྡོ་རྗེ། མགོན་པོ་དབང་རྒྱལ། དེས་རྩ་བའི་བླ་མའོ། །བཱཿགནས་བརྒྱུད་པར་གྲགས་པ་ནི། གཏེར་སྟོན་བསྟན་གཉིས་གླིང་པ། གྲུབ་ཆེན་བྱམས་པ་ཆོས་ཀྱི་རིན་ཆེན། མངའ་རིའི་འོད་གསལ་མཆོག་ལྡན། བླ་ཆེན་ཆོས་རྒྱལ་རྡོ་རྗེ། མངྒ་རིས་སྨྲི། ཆོས་དབང་རྒྱ་མཚོ། སྐལ་བཟང་པདྨ་འོད་འབར། དབོན་ཀུན་བཟང་བློ་གྲོས། མཆོག་སྤྲུལ་པདྨ་ཐེག་མཆོགསྐྱབས་མགོན་བསྐལ་བཟང་ནོར་བུ། ནུས་ལྡན་རྡོ་རྗེ། མགོན་པོ་དབང་རྒྱལ། རྩ་བའི་བླ་མའོ། །ཡང་ན་བསྐལ་བཟང་པདྨ་འོད་འབར། དེས་རིག་འཛིན་རྒྱ་མཚོ། ཀུན་བཟང་ཡེ་ཤེས། ནུས་ལྡན་རྡོ་རྗེ། མགོན་པོ་དབང་རྒྱལ། རྩ་བའི་བླ་མ། ཡང་ན་བསྐལ་བཟང་ནོར་བུ། རྒྱལ་སྲས་ཨོ་རྒྱན་ཕུན་ཚོགས། མགོན་པོ་དབང་རྒྱལ། རྩ་བའི་བླ་མའོ། །དེ་ལྟར་བརྒྱུད་རིམ་རྣམས་དང་བསྟུན་པའི་གསོལ་འདེབས་སོགས་ཀྱང་གཞན་ལས་ཤེས་པར་བྱས་ཏེ་འབད་པར་བྱའོ། །དེ་ལྟར་གསོལ་བ་བཏབ་པའི་མཐར་བླ་མ་རྣམས་ཆོས་དབྱིངས་སྤྲོས་བྲལ་ཆེན་པོའི་རང་བཞིན་དུ་འོད་དུ་ཞུ་ནས། གོང་མ་རྣམས་འོག་མ་རྣམས་ལ་ཐིམ། མཐར་ཡེ་ཤེས་ཀྱི་མཁའ་འགྲོ་མར་ཐིམ་དེ་འོད་དུ་ཞུ་ནས་རཾ་ཡིག་ཉི་མའི་དཀྱིལ་འཁོར་དང་བཅས་པ་ལ་ཐིམ། དེ་འོད་དུ་འབར་བས་མེ་འོད་ཁྲོམ་ཁྲོམ་འབར་བ་ལ་ཤེས་པ་གཏད་དེ། འདིར་དེའི་ངང་ནས་རླུང་རོ་དགུ་ཕྲུགས་སུ་འབུད་པར་གསུངས་པས། རླུང་རོ་སྔར་བཞིན་དགུ་ཕྲུག་བྱས་ཏེ་དོར། རླུང་འཇམ་རླུང་རིམ་བཞིན་སྣ་ནས་རྔུབ་ཆུང་རེ་བྱས་ཏེ་རོ་རྐྱང་ལམ་ནས་གྲོ་སོག་མེར་བསྲེགས་པ་ལྟར་རིམ་བཞིན་རོ་རྐྱང་ཁ་ཟུམ་སྟེ་དབུ་མའི་འདུས་མདོར་ཡཾ་ཡིག་གི་རྣམ་པར་ཐིམ་པ་ལས། དེ་ལས་སྦོར་བྱེད་ཀྱི་རླུང་གྱེན་དུ་གཡོས་ཏེ་རཾ་ཡིག་ཨ་ཤད་དང་བཅས་པ་ལ་ཕོག་པས་ཨ་ཤད་ཀྱི་མེ་རྩ་བ་ཇེ་རྒྱས་ཏེ་བརྟན་པ། རྩེ་མོ་ཇེ་རྣོ། རེག་བྱ་ཇེ་ཚར་གྱུར་པ་ལ་དམིགས་པ་རྩེ་གཅིག་ཏུ་གཏད་པས་དེར་རླུང་སེམས་ཟིན་པ་ལས་རྟོག་མེད་ཀྱི་འོད་གསལ་ངང་གིས་འཆར་སླ་སྟེ། དེ་ཡུམ་ཆེན་ཤེར་ཕྱིན་གྱི་རང་མལ་ཡིན་པའི་གནད་ཀྱིས་སོ། །དེ་ཡང་སྟེང་རླུང་མར་མནན། འོག་རླུང་གྱེན་དུ་བཟློག་སྟེ་རླུང་གཉིས་ལྟོ་བར་ཁ་སྦྱར་དུ། བུམ་པའི་ལྟོ་ལྟར་ལྡིར་བར་བྱས་ནས་བཟུང་བ་ལ་བུམ་ཅན་གྱི་རླུང་ཞེས་བྱ། དེའི་ཡུན་ཚད་ཀྱང་སྐྱེས་པ་དར་མ་ནད་མེད་ཀྱི་རླུང་ཁུག་རེ་ཚད་དུ་བཟུང་ནས་རླུང་ཁུག་གྲངས་སུམ་ཅུ་རྩ་གཉིས་བུམ་པ་ཅན་ཆུང་ངུ། དྲུག་ཅུ་རྩ་བཞི་བུམ་པ་ཅན་འབྲིང་། རླུང་ཁུག་དེ་དགུ་བཅུ་གོ་དྲུག་བུམ་ཆེན་གྱི་ཚད་ཡིན་ཏེ། ཞལ་གདམས་ནོར་འཕྲེང་དུ་རྒྱུད་ལུང་